Room van bedryf by fees | Netwerk24
Dit is die eerste keer in jare dat letterlik almal wat iémand in Suid-Afrika is, vanjaar by Aardklop (24 tot 29 September) te sien gaan wees. Só sê Alexa Strachan, Aardklop se feesbestuurder, en sy vertel dat die room van ons bedryf volgende week in Potchefstroom gaan uithang, van aktrises soos Sandra Prinsloo, Antoinette Kellermann, Anna-Mart van der Merwe en Jana Cilliers tot akteurs soos Marius Weyers, Dawid Minnaar en Neels van Jaarsveld.
"Met meer as 80 verskillende produksies en items op die program, bied hierdie Aardklop letterlik iets vir almal. Van kinders, puriste wat van hogere kuns en drama hou, tot dié wat net op soek is na 'n lekker opskop op die feesterrein," sê Alexa.
Dawid Minnaar en Jana Cilliers in Wilde-als.
Vanjaar se feesprogram bied soveel hoogtepunte, maar vertonings wat Alexa uitsonder, is byvoorbeeld Wilde-als met Dawid Minnaar en Jana Cilliers en waarvan Wessel Pretorius die regie gedoen het.
"Dit is die eerste keer in jare dat ons Jana weer op die verhoog gekry het en dis 'n groot oomblik vir Aardklop," sê Alexa.
Die skrywer Marita van der Vyver se boek Die dinge van 'n kind is in 'n eenvrouvertoning verwerk waarin Cintaine Schutte 'n meesterlike vertoning lewer. Die traumas van grootword, swangerskap en selfmoord word geplaas teen die agtergrond van die '70's se politieke leuens, en die verminking van jong mans in die Grensoorlog.
Volgens Alexa is dié vertoning tydloos en pak dit belangrike kwessies aan.
Die toneelstuk Queenie-hulle is 'n roerende verhaal van 'n klomp bergies in die Kaap.Foto's: Pieter Lombaard
Die toneelstuk Queenie-hulle is ook een van die produksies waarvoor 'n mens kaartjies moet kry.
Dit gaan oor 'n groep bergies vir wie die trappe van die Goeie Hoop-sentrum in Kaapstad al jare lank hulle enigste huis is, wat 'n brief van die stadsraad kry dat hulle die blyplek moet verlaat.
Met Louw Venter, Jill Levenberg, Brendon Daniels, Lynelle Kenned en Jaques de Silva. Die teks is deur Christo Davids en Lloyd Davids.
Toegang tot die feesterrein is R30 per persoon en daarvoor kan jy meer as 450 stalletjies besoek en toegang kry tot die kykNET-verhoog waar gewilde sangers daagliks optree. Sangers soos Jakkie Louw en Gert Koevert tree by die Ontprop-verhoog op.